DA Den Europæiske Unions Tidende CE 78/804

(2004/C 78 E/0853)

SKRIFTLIG FORESPØRGSEL E-3346/03

af Miquel Mayol i Raynal (Verts/ALE) til Kommissionen

(13. november 2003)

Om: Ændring af vejplanen for Mallorca

Det nuværende regionalstyre på Mallorca (Consell de Mallorca) har besluttet at ændre den overordnede sektorvejplan. Denne ændring indebærer anlægget af en motortrafikvej (Inca-Manacor), to motorveje (Inca-Sa Pobla og Lluc major), udvidelse af motorvejen Palma-Inca med et tredje spor og anlæg af en ny ringvej omkring Palma. Den officielle tidende for De Baleariske Øer, nr. 141 af 11. oktober 2003 indeholder en meddelelse om ændringen.

Der vil ikke i forbindelse med ændringen blive udarbejdet en evaluering af indvirkningen på miljøet, som om det vides, at planen vil medføre betydelige konsekvenser for landskabet, miljøet og de sociale og økonomiske forhold, herunder ødelæggelse af et større landbrugsområde.

Har Kommissionen kendskab til planen og til de ændringer a den, som Mallorcas regionalstyre har godkendt, uden at der foreligger en plan for evaluering af indvirkningen på miljøet?

Hvilke foranstaltninger vil Kommissionen i givet fald træffe?

Finder Kommissionen, at ændringen af planen udgør en direkte overtrædelse af Nice-traktatens artikel 2 og 6?

Svar afgivet på Kommissionens vegne af Margot Wallström

(9. januar 2004)

Det ærede medlem henviser til en ændring af en eksisterende sektorvejplan.

Rådets direktiv 85/337/EØF af 27. juni 1985 (VVM-direktivet) (1), som ændret ved Rådets direktiv 97/11/EF af 3. marts 1997 (2), vedrører vurderingen af visse offentlige og private projekters indvirkning på miljøet. Det foreskriver, at medlemsstaterne skal sørge for, at projekter, der bl.a. på grund af deres art, dimensioner eller placering kan få væsentlig indvirkning på miljøet, skal undergives en vurdering af denne indvirkning, inden der gives tilladelse hertil. Sådanne projekter er defineret i artikel 4, der henviser til bilag I og II til direktivet. Anlæggelse af motorveje falder ind under bilag I, pkt. 7(b), og for sådanne projekter er en VVM-vurdering påkrævet. For andre projekter, såsom ændringer af en eksisterende motorvej, finder bilag II anvendelse. I det foreliggende tilfælde skal de spanske myndigheder ved en undersøgelse i hvert enkelt tilfælde eller ved hjælp af grænseværdier eller kriterier afgøre, om projektet skal vurderes med hensyn til dets mulige, væsentlige indvirkning på miljøet, under hensyn til de relevante udvælgelseskriterier i bilag III til direktivet.

For indeværende kræver EU ikke, at medlemsstaterne foretager en strategisk miljøvurdering (SMV) af deres udkast til planer og programmer eller af foreslåede ændringer. Denne situation vil være ændret fra 21. juli 2004, som er fristen for medlemsstaternes gennemførelse af Europa-Parlamentets og Rådets direktiv 2001/42/EF af 27. juni 2001 om vurdering af bestemte planers og programmers indvirkning på miljøet, det såkaldte SMV-direktiv (3). Fra den dato skal medlemsstaterne foretage en miljøvurdering af planer og programmer, der svarer til definitionen i direktivet. Under visse omstændigheder kan også planer og programmer, hvis udarbejdelse er påbegyndt før 21. juli 2004, men som først er vedtaget efter 21. juli 2006, være omfattet af kravet om miljøvurdering.

På basis af de oplysninger, som det ærede medlem har indgivet, har Kommissionen ingen grund til at antage, at EU-lovgivningen ikke anvendes korrekt.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 197 af 21.7.2001.